Aspo

Aspo Oyj ir Somijas daudznozaru konglomerāts. Galvenais birojs atrodas Helsinkos. Dibināts 1929. gadā.

Aspo Oyj akcijas tiek kotētas biržā NASDAQ OMX Helsinki. Lielākie akciju turētāji (2018. gada maijā): Havsudden Oy Ab (10,15 %), Vehmas Tatu Antti Aleksi (7,45 %), Varma pensiju fonds (4,64 %), Vehmas Tapio (4,44 %), Ilmarinen pensiju fonds (3,23 %).

Vēsture 
1929. gadā dibināts kooperatīvs Asunto-osakeyhtiöitten Polttoaine Osuuskunta. Sākotnēji tas nodarbojās ar koksa importu. Pamazām tā darbība tika diversificēta transporta, kuģniecības un ķimikāliju izplatīšanā. Pirmais kuģis iegādāts 1949. gadā.

1977. gadā Raumā atklāta pirmā ekstensīvā ķimikāliju glabātuve. 1970. gados uzņēmums sāka darboties arī informācijas tehnoloģijās.
1980. gadā Aspo kopā ar uzņēmumiem Nokia un Salora dibināja kopuzņēmumu Micronas Oy integrālo shēmu konstruēšanai un ražošanai.

1999. gadā uzņēmuma grupa tika sadalīta divos neatkarīgos uzņēmumos. Aspocomp tika iekļautas elektronikas operācijas, bet Aspo paturētas pārējās nozares.

2008. gada 28. februārī par 79 miljoniem EUR no Kesko nopirkts uzņēmums Kauko-Telko Oy. 2009. gada sākumā Kauko-Telko tika sadalīts atsevišķos uzņēmumos Kaukomarkkinat (Kauko) un Telko, kādi tie bija pirms nonākšanas Kesko īpašumā. Telko apvienots ar Aspokem (ķīmisko vielu operācijas).

2014. gada 16. jūlijā Kaukomarkkinat pārdeva frekvenču pārveidotāju biznesu Polijā Somijas uzņēmumam Vacon.
2014. gada sākumā tika nolemts atdalīt Leipurin kā atsevišķu uzņēmumu. Tā akcijas bija plānots decembrī sākt kotēt biržā NASDAQ OMX Helsinki. 3. decembrī akcionāri atcēla šo nodomu, jo Leipurin ceturtā ceturkšņa rezultāti atšķīrās no agrāk publicētajām prognozēm, ko radīja Krievijas rubļa vērtības kritums novembra beigās.
2015. gada 23. februārī Kaukomarkkinat pārdeva papīra, apstrādes un enerģētikas industriālo iekārtu biznesu uzņēmumam NiJuPe Oy.

Aspo Latvijā 
1998. gada 13. janvārī Latvijā dibināts Aspo meitas uzņēmums SIA Aspokem Latvia.

1999. gada 29. janvārī Latvijā dibināts uzņēmums  Ulkokaupat Latvia. 2002. gada 9. aprīlī tas pārdēvēts par SIA Leipurin Tukku Latvia. 2007. gada 26. jūnijā pārdēvēts par SIA Telko Latvia. 2009. gada 1. oktobrī ieguvis nosaukumu SIA Leipurin. Savukārt par SIA Telko Latvia 2009. gada 29. decembrī pārdēvēts SIA Aspokem Latvia.

2009. gada 29. decembrī SIA Leipurin iegādājās uzņēmuma SIA Raugs un citas preces kapitāldaļas; tas dibināts 1995. gadā un piedāvāja produktus ceptuvēm, pārtikas produktu pārstrādes uzņēmumiem ar oriģinālo preču zīmi Kon-Cept, kā arī pārtikas izgatavošanai nepieciešamo aprīkojumu un darba rīkus. 2010. gada 1. jūlijā SIA Raugs un citas preces apvienojās ar SIA Leipurin.

Uzņēmuma struktūra 
Aspo bizness sadalīts četros meitas uzņēmumos:
 ESL Shipping nodarbojas ar jēlkravu transportēšanu pa jūru, kā arī saistītiem pakalpojumiem enerģētikas un smagās rūpniecības nozarē; Tam pieder 13 kravas kuģi, 2 stūmējkuģi un 5 baržas;
 Leipurin cepšanas un pārtikas rūpniecībai piegādā izejvielas, iekārtas un ražošanas līnijas, kā arī veic ar to saistītu ekspertīzi;
 Telko importē un izplata rūpnieciskās ķimikālijas un platmasas jēlmateriālus, kā arī veic ar to saistītu tehnisko atbalstu;
 Kauko specializējies energoefektīvo tehnoloģiju risinājumiem rūpniecībai, kā arī drošības un digitālajos produktos.

Atsauces

Ārējās saites 
 Aspo vietne
 ESL Shipping 
 Leipurin
 Leipurin Latvijas vietne
 Telko
 Telko Latvijas vietne
 Kaukomarkkinat

Somijas uzņēmumi
Helsinku biržā kotētie uzņēmumi